钦定古今图书集成/明伦汇编/闺媛典/第105卷 > 皇清十一 > 廖氏
## 钦定古今图书集成/明伦汇编/闺媛典/第105卷 > 皇清十一 > 廖氏

按《归化县志》：“廖氏，沙邑庠生某妻，年少美姿容。顺治七年，山寇窃发，民甚苦。廖逃匿山中，为沿剿参将龙得云逻卒所获。得云艳其色，欲犯之不屈，龙怒曰：‘若不从，即齿吾剑’。廖拒之愈厉，挟归至县城南赖生宅，乃出奇服玩饰诱之，廖惟绝食涕泣。龙复劫以威，鞭扑交下，苦楚备至。欲就死，则禁锢甚密。一日乃绐曰：‘我不可以威劫，但可以礼屈。若成礼，则从矣’。” 得云大喜，如其言。廖乃艳妆捧杯劝酒。得云喜过望，不觉大醉。健儿扶就寝，辄酣睡。廖竟入得云卧室，扃扉作伴睡状，俟人静，以行缠自缢死。夜半，得云惊寤，索廖不得，蹶然起，撞廖尸，呼烛视之，尸悬跣一足。得云怒，㧞刀欲砍。已而恻然，掷刀于地。邑庠生赖世澄悯其节，贮以棺，命仆舁瘗城南丁坑对山之麓。